Só lyk damvlakke, sê departementGariepdam op die grens tussen die Vrystaat en die Oos-Kaap (2005) (Foto: Nic Roets by wikitravel.org) Die departement van water en sanitasie het gesê die gemiddelde damvlakke verminder steeds weekliks. Sputnik Ratau, woordvoerder van die departement, het gesê die vlakke het met 0,5% gedaal tot 51,4% ná ŉ assessering op 26 September gedoen is. Die damvlakke was verlede jaar hierdie tyd op 70,3%. Die Umgeni-damstelsel, wat uit vyf damme bestaan en hoofsaaklik eThekwini (Durban) en Msinduze bedien, staan op 45,1% in vergelyking met 45,9% verlede week. Dis ŉ afname van 0,8%. Die Hazelmere is op 63%, ŉ toename van 2% die afgelope week. Die Hazelmere-dam sal egter onder 64% gehou word om die veiligheid van konstruksiewerkers te verseker. Die water sal vrygelaat word wanneer nodig. Ander damme in KwaZulu-Natal wat gevaarlik laag bly, is: Klipfontein op 12,4%; Hluhluwe op 17,9%; en Goedertrouw op 17,3%. Die huidige beperkings vir Goedertrouw-dam bly 15% vir nywerheid, 40% vir huishoudelike gebruik en 80% vir besproeiing. Die Vaalrivier-stelsel wat uit 14 damme bestaan en hoofsaaklik Gauteng, Sasol en Eskom bedien, het ŉ verdere afname van 0,6% gehad tot 51,8%. Katse-dam is op 43,6% en die Vaaldam het die afgelope week met 0,7% gedaal tot 30,9%. Die Sterkfontein-dam het tot 90,2% toegeneem, hoofsaaklik weens verbeterde pompkapasiteit van Bo-Tugela. Die Grootdraai-dam is op 72,1%, ŉ afname van 0,8%. Die Stad Johannesburg het aangedui daar is ŉ beduidende laer aanvraag in vergelyking met vorige jare en alle metro’s het hul beperkings gepubliseer. Die impak van die beperkings is egter nog nie sigbaar nie. Die departement sal die Vaaldam tot 25% bestuur voor water van die Sterkfontein-dam vrygelaat word. Maroela Media het vroeër berig die Johannesburgse metropolisie het 139 kennisgewings, 41 waarskuwings en 52 boetes van R1 000 elk uitgereik aan inwoners wat nie gehoor gee aan dié stad se waterbeperkings nie. Die Gariep-dam in die Vrystaat is op 57,7%, ŉ afname van 0,2% en Vanderkloof-dam is op 61%, ŉ afname van 1,7%. Die Polokwane-stelsel wat twee damme bedien, het tot 32,7% gedaal. Beperkings van 20% vir huishoudelike gebruik is in plek. “Die departement monitor steeds 211 damme op ŉ weeklikse basis,” het Ratau bygevoeg. “Alle watergebruikers word aangemoedig om water spaarsamig te gebruik. Volgens die departement is die voorspelling vir reën ook nie belowend nie.”